Olimpiese Spele: Nóg 'n medalje vir SA | Maroela Media
Henri Schoeman, Suid-Afrikaanse driekamp-atleet (Foto: Facebook)
Hy het 'n bronsmedalje verower in die mans-driekamp by die Olimpiese Spele in Rio.
Die twee broers van Engeland, Alistair Brownlee en Jonny Brownlee, het onderskeidelik in die eerste en tweede plek geëindig. Alistair het sy driekamp-titel behou, die eerste atleet wat dit kon regkry. Hy het ses sekondes voor sy broer klaargemaak nadat hy tydens die 10 km-wedloop weggebreek het.
Jonny het tydens die vorige Olimpiese Spele in Londen 'n bronsmedalje ingepalm.
Richard Murray van Suid-Afrika het in die vierde plek geëindig. Murray, die huidige Wêreldbekerkampioen, het 'n paar weke gelede geval en sy sleutelbeen gebreek.
Dit is Suid-Afrika se agtste medalje by die Olimpiese Spele en plaas die land in die 33ste posisie op die ranglys.
Suid-Afrika se hoop bly gevestig op Caster Semenya wat Woensdag die tweede uitdunronde van die 800 m vir vroue in 1:59.31 gewen het. Sy neem vroeg Vrydagoggend (SA tyd) aan die halfeindronde deel en kan haar plek in die eindstryd bespreek. In die spiesgooi vir vroue kan Sunette Viljoen ook vroeg Vrydagoggend in die eindronde haar stempel afdruk.
Here is the moment that @H_Schoeman claimed #Bronze and @RD_murray finished in a very impressive fourth place. https://t.co/5OAFwFzCCN